[pic] | EUROPOS BENDRIJŲ KOMISIJA | Briuselis, 11.7.2006 KOM(2006) 393 galutinis Pasiūlymas TARYBOS REGLAMENTAS iš dalies keičiantis Reglamentą (EB) Nr. 234/2004 dėl tam tikrų ribojančių priemonių Liberijai ir panaikinantis Reglamentą (EB) Nr. 1030/2003 (pateikta Komisijos) AIŠKINAMASIS MEMORANDUMAS 1. Reglamentu (EB) Nr. 234/2004, susijusiu su Liberija, įgyvendinamas tam tikrų su ginklais ir karine įranga susijusių paslaugų teikimo draudimas, apvalių rąstų ir medienos produktų importo draudimas ir neapdirbtų deimantų importo draudimas pagal Bendrąsias pozicijas 2004/137/BUSP ir 2006/31/BUSP, JT Saugumo tarybos rezoliuciją 1521(2003) ir kitas svarbias JT Saugumo tarybos rezoliucijas. 2. JT Saugumo taryba 2006 m. birželio 13 d. rezoliucijoje 1683(2006) ir 2006 m. birželio 20 d. rezoliucijoje 1689(2006) nusprendė numatyti papildomas leidžiančias nukrypti nuostatas tam tikrų su ginklais ir karine įranga susijusių paslaugų teikimo draudimui, ir sustabdyti apvalių rąstų bei medienos produktų importo draudimą devyniasdešimt dienų. Praėjus šiam laikotarpiui Saugumo taryba turės nuspręsti, ar panaikinti apvalių rąstų ir medienos produktų importo draudimą, o iki 2006 m. gruodžio 20 d. turės persvarstyti, ar visos kitos Liberijai taikomos ribojančios priemonės yra būtinos. 3. Taryba rengia BUSP Bendrąją poziciją, kurioje bus numatytas šių sprendimų įgyvendinimas. 4. Atsižvelgdama į šiuos faktus, Komisija siūlo atitinkamai iš dalies pakeisti Reglamentą (EB) Nr. 234/2004. Pasiūlymas TARYBOS REGLAMENTAS iš dalies keičiantis Reglamentą (EB) Nr. 234/2004 dėl tam tikrų ribojančių priemonių Liberijai ir panaikinantis Reglamentą (EB) Nr. 1030/2003 EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 60 ir 301 straipsnius, atsižvelgdama į Bendrąją poziciją 2006/31/BUSP, atnaujinančią ribojančias priemones, nustatytas Liberijai[1], ir Bendrąją poziciją 2006/.../BUSP, keičiančią ir atnaujinančią tam tikras ribojančias priemones, nustatytas Liberijai[2], atsižvelgdama į Komisijos pasiūlymą[3], kadangi: (1) siekiant įgyvendinti Jungtinių Tautų Saugumo tarybos rezoliucijoje (JTSTR) 1521(2003) nustatytas Liberijai taikomas priemones, Bendrojoje pozicijoje 2004/137/BUSP dėl ribojančių priemonių Liberijai[4] buvo numatyta įgyvendinti JTSTR 1521(2003) nustatytas priemones Liberijai ir finansinės pagalbos, susijusios su karine veikla, teikimo Liberijai draudimą. 2006 m. sausio 23 d. Bendrąja pozicija 2006/31/BUSP, atnaujinančia ribojančias priemones, nustatytas Liberijai, buvo patvirtintas Bendrojoje pozicijoje 2004/137/BUSP nustatytų ribojančių priemonių taikymas ilgesnį laikotarpį pagal JT Saugumo tarybos rezoliuciją 1647(2005). (2) Reglamentu (EB) Nr. 234/2004[5] draudžiamas techninės ir finansinės pagalbos, susijusios su karine veikla, teikimas Liberijai, Liberijos kilmės neapdirbtų deimantų importas ir šios šalies kilmės apvalių rąstų ir medienos produktų importas. (3) atsižvelgdama į įvykius Liberijoje, 2006 m. birželio 13 d. JT Saugumo taryba priėmė JTSTR 1683(2006), nustatančią su karine veikla susijusios techninės pagalbos draudimo, kuris buvo nustatytas JTSTR 1521(2003) 2 punkto b papunkčiu, išimtis. (4) 2006 m. birželio 20 d. JT Saugumo taryba priėmė rezoliuciją 1689(2006). Buvo nuspręsta atnaujinti deimantų importo draudimą, tačiau neatnaujinti Liberijos kilmės visų apvalių rąstų ir medienos produktų importo draudimo, kuris buvo nustatytas JTSTR 1521(2003) 10 punktu, ir po keleto pratęsimų nustojo galioti 2006 m. birželio 20 d. Saugumo taryba yra pasiryžusi šį draudimą atnaujinti, jeigu per devyniasdešimties dienų laikotarpį Liberija nepriims Liberijos Vyriausybės įkurto Miško reformos stebėjimo komiteto siūlytų miškininkystės teisės aktų. (5) atsižvelgiant į šias rezoliucijas ir Bendrąsias pozicijas 2006/31/BUSP ir 2006/.../BUSP, būtina sustabdyti Reglamento (EB) Nr. 234/2004 6 straipsnio 2 dalyje nurodytų Liberijos kilmės apvalių rąstų ir medienos produktų importo draudimą ir iš dalies pakeisti 3 ir 4 šio reglamento straipsnius, kad tam tikromis sąlygomis būtų galima teikti pagalbą policijai ir Liberijos vyriausybės saugumo pajėgoms. (6) tikslinga šiems daliniams pakeitimams taikyti atgalinį poveikį nuo JTSTR 1689(2006) priėmimo datos, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 234/2004 iš dalies keičiamas taip: (1) 3 straipsnis pakeičiamas šiuo tekstu: „3 straipsnis 1. Kai paslaugos teikėjas yra nustatytas, I priede išvardytos valstybės narės kompetentingos institucijos, nukrypdamos nuo 2 straipsnio, gali leisti teikti: a) techninę pagalbą, finansavimo ir finansinę pagalbą, susijusią su: i) ginklais ir susijusia technine įranga, kai tokia pagalba arba paslaugos yra skirtos tik Jungtinių Tautų atstovybės Liberijoje paramai arba jos naudojimui, arba ii) ginklais ir amunicija, kurie lieka Specialiosios saugumo tarnybos nuosavybė neapsunkinamam operatyviam naudojimui, ir kurie, JT Saugumo tarybos rezoliucijos 1521(2003) 21 punktu įsteigtam Komitetui davus leidimą, šios tarnybos nariams buvo skirti mokymo tikslais iki 2006 m. birželio 13 d.; b) finansavimo ir finansinę pagalbą, susijusią su: i) ginklais ir susijusia technine įranga, skirta tik tarptautinės Liberijos karinių pajėgų ir policijos mokymo ar reformos programos paramai ar jos naudojimui, jeigu JT Saugumo tarybos rezoliucijos 1521(2003) 21 punktu įsteigtas Komitetas davė leidimą ginklus arba susijusią techninę įrangą eksportuoti, parduoti, teikti arba perduoti; ii) žmonių nenaikinančia karine įranga, skirta tik humanitariniam naudojimui ar apsaugai, jeigu JT Saugumo tarybos rezoliucijos 1521(2003) 21 punktu įsteigtas Komitetas davė leidimą atitinkamą įrangą eksportuoti, parduoti, teikti arba perduoti; arba iii) ginklais ir amunicija, skirta Liberijos vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje 2003 m. spalio mėn. pradžios, naudojimui, jeigu JT Saugumo tarybos rezoliucijos 1521(2003) 21 punktu įsteigtas Komitetas davė leidimą ginklus arba amuniciją eksportuoti, parduoti, teikti arba perduoti. 2. Leidimas neduodamas veiklai, kuri jau buvo vykdyta.“ (2) 4 straipsnis pakeičiamas šiuo tekstu: „4 straipsnis 1. Kai tokią veiklą iš anksto patvirtina komitetas, įsteigtas JT Saugumo tarybos rezoliucijos 1521 (2003) 21 punktu, ir kai paslaugos teikėjas yra nustatytas, valstybės narės kompetentinga institucija, nurodyta I priede, nukrypdama nuo šio reglamento 2 straipsnio, gali leisti teikti techninę pagalbą, susijusią su: a) ginklais ir susijusia technine įranga, skirta tik tarptautinės Liberijos karinių pajėgų ir policijos mokymo ar reformos programos paramai ar jos naudojimui, b) žmonių nenaikinančia karine įranga, skirta tik humanitariniam naudojimui ar apsaugai, arba c) ginklais ir amunicija, kurie skirti Liberijos vyriausybės policijos ir saugumo pajėgų narių, kurie buvo tikrinti ir apmokyti nuo Jungtinių Tautų misijos Liberijoje 2003 m. spalio mėn. pradžios, naudojimui. Prašymas gauti JT Saugumo tarybos rezoliucijos 1521(2003) 21 punktu įsteigto Komiteto leidimą pateikiamas valstybės narės kompetentingai institucijai, nurodytai I priede, kai paslaugos teikėjas yra nustatytas. Atitinkamos valstybės narės vyriausybė ir Liberijos vyriausybė turi teikti bendrą prašymą JT Saugumo tarybos rezoliucijos 1521(2003) 21 punktu įsteigtam komitetui patvirtinti techninę pagalbą, susijusią su c punkte minėtais ginklais ir amunicija. 2. Leidimas neduodamas veiklai, kuri jau buvo vykdyta. ” (3) 6 straipsnio 2 dalies taikymas sustabdomas iki 2006 m. rugsėjo 18 d. 2 straipsnis Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje. Jis taikomas nuo 2006 m. birželio 20 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL L 19, 2006 1 24, p. 38. [2] OL L .., 2006 7 .., p. .... [3] OL C […], […], p. […]. [4] OL L 40, 2004 2 12, p. 35. Bendroji pozicija iš dalies pakeista Bendrąja pozicija 2004/902/BUSP (OL L 379, 2004 12 24, p.113). [5] OL L 40, 2004 2 12, p. 1. Reglamentas su pakeitimais, padarytais Reglamentu (EB) Nr. 1452/2005 (OL L 230, 2005 9 7, p. 11).